《题江贯道山水四言》
宋代·林希逸

远山丛丛，远树濛濛。咫尺万里，江行其中。短长何岸，高低何峰。

彼坻彼洔，彼瀑彼洪。晴岚乍豁，烟霭葱笼。或断或属，且淡且浓。

尔崒奚寺，尔盘奚宫。或垣阴翳，或梁嵌空。有吠者厖，有樵者翁。

危樯落碇，短棹掀蓬。往来异趣，寂动殊容。羃翠其庭，岂非卢鸿。

略彴而渡，岂非龟蒙。昔我经行，云山万重。若淮南北，与江西东。

亦蓑而雨，亦帽而风。乃今追惟，梦境相从。及此开卷，恍然昔同。

谁居作者，造化论功。淹总其裔，熙成是宗。声闻九陛，既召而终。

谓彼树白，谶其身穷。其然岂然，讯之天公。此名穹壤，畴曰不逢。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。